32006R0592
L 104/13
JURNALUL OFÍCIAL AL UNIUNII EUROPENE
REGULAMENTUL (CE) NR. 592/2006 AL COMISIEI
din 12 aprilie 2006
de modificare a anexei II la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), în special articolul 13 a doua liniuță,
întrucât:
(1)
Regulamentul (CE) nr. 473/2002 al Comisiei din 15 martie 2002 de modificare a anexelor I, II și VI la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare și de stabilire a normelor privind transmiterea informațiilor referitoare la utilizarea compușilor cuprului (2) extinde pe o perioadă de patru ani autorizarea utilizării deșeurilor menajere compostate sau fermentate în agricultura ecologică cu un anumit număr de condiții care ar putea face obiectul unei posibile examinări după expirarea acestei perioade, în lumina unei posibile noi legislații comunitare în materie de deșeuri menajere.
(2)
Această perioadă de patru ani expiră la 31 martie 2006 și nu s-a stabilit încă o nouă legislație comunitară privind utilizarea deșeurilor menajere. Prin urmare, este necesar să se mențină autorizarea utilizării deșeurilor menajere compostate sau fermentate în agricultura ecologică în condițiile actuale, dar fără să fie limitată în timp.
(3)
Prin urmare, anexa II la Regulamentul (CEE) nr. 2092/91 ar trebui modificată în consecință.
(4)
Măsurile prevăzute de prezentul regulament sunt conforme cu avizul Comitetului instituit prin articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Anexa II la Regulamentul (CEE) nr. 2092/91 se modifică în conformitate cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 aprilie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 aprilie 2006.